钦定古今图书集成/明伦汇编/官常典/第800卷 > 沈萃祯 蒋英
## 钦定古今图书集成/明伦汇编/官常典/第800卷 > 沈萃祯 蒋英

按《明外史》本传：“萃祯，字裒中，平湖人。万历四十一年
进士。授工部主事，榷税荆州，革除诸小税，以其羡筑
堤沙市，荆民立碑其上，称‘沈公堤。寻改南京兵部，历
员外郎、郎中，出为苏州知府。先是，有令协济福王府
白粮，期五岁而止。至是，已输七岁犹未止，萃祯至，即
停之。岁饥，恶少千百为群，公行剽劫，萃祯禽首恶五’”
人，白于巡抚，而杖杀其三。为设策赈恤，一境帖然。与
部下荐绅文震孟、陈仁锡、周宗建、周顺昌诸人善，时
讲求利弊。吴江县知县曹钦程赃私狼籍为告，巡抚
周起元劾去之。天启二年举治行卓异，锡宴礼部。迁
福建副使，饬兴泉兵备。红毛番犯铜山，侵中左所。萃
祯闻报，即日移驻同安，督将士守御。相持十五日。屡
出奇挠之，番人迄就抚。四年进右参政，职驿传。以亲
老乞归。时钦程起为工部主事，明年三月诬劾御史
周宗建，因言“宗建私萃祯躐，致参藩”，遂贬三秩。崇祯
初，言官张承诏、叶成章、吴焕、张国维等交章论荐。以
原官分守岳州。改按察使，饬苏、松兵备，遇疾不赴。寻
以福建按察使分巡福宁。时山海寇盗叵测，巡抚邹
维琏初至，未习闽事，归降者意颇观望。闻萃祯至，喜
曰：“沈公来，吾属无虞矣。”遂委心归顺，愿效死力。录功，
赐白金，增俸一等。六年迁右布政使，仍莅苏、松。甫数
日，复以亲老乞归，寻卒。萃祯守官廉，通籍二十载，家
无馀赀，士论称之仝时、蒋英，嘉善人。万历三十八年
进士。历知松溪、漳浦、宜兴三县。天启时，由南京吏部
郎中为福建驿传副使。所亲魏大中、周宗建系狱，征
赃皆代为输纳，坐是削籍。崇祯初，起故官，饬苏、松兵
备。时邮传政苛，英以误给勘合，贬四秩，当调。会宜兴
编修陈于鼎、修撰陈于泰兄弟纵豪奴蹈藉乡里，县
人群起，焚其庐，发其先墓，势汹汹将成大变。上官以
英前宰宜兴得民心，檄令往抚。英单舆驰赴，重惩豪
奴数人，令乱民自献其首恶，乱立定。上官叙其劳，请
复所贬之秩。首辅周延儒与“陈氏”有连，谓“英不能戢
变”，再贬二秩，遂归。英有雅操，历官多可称述，为舆论
所推。